
erfaringsbasert master som grunnlag for opptak til PhD-graden – framlegg til endring av PHD-forskrifta

Universitetsstyret vedtok 15.12.2005 ny forskrift for graden PhD (S 77-05), med slik siste setning i § 5, 1. ledd: Erfaringsbasert mastergrad på 120 studiepoeng gir normalt ikkje grunnlag for opptak. Denne regelen er i samsvar med brev av 2.4.2002 frå Kunnskapsdepartementet (då Utdannings- og forskingsdepartementet) om Forskrift 2.7.2002 om krav til mastergrad. Der skriv departementet om erfaringsbasert master at ”den gir normalt ikke grunnlag for opptak til forskerutdanning”.  

Nokre fakultet har etterspurt kva vilkår som må vera oppfylt for at ein søkjar med erfaringsbasert master skal kunna bli tatt opp til eit PhD-studium. Med bakgrunn i dette er det heilt klart behov for ein meir utfyllande regel. 

Bakgrunnen for regelen er at erfaringsbasert master er ei studieordning som ikkje er meint å gi grunnlag for eit doktorgradsstudium. Dette viser seg mellom anna ved at opptakskravet til ein erfaringsbasert master er annleis enn opptakskravet til ein forskingsbasert (disiplinbasert eller yrkesretta) master. Føremålet med ein erfaringsbasert master er å gi yrkesretta vidareutdanning, og det er ikkje krav om fagspesifikk/disiplinær fordjuping i bachelordelen. 

Det var då heller ikkje meininga at eit slikt studium skulle gi kompetanse for opptak til doktorgradsstudiet. Dette gikk klart fram då det vart opna for erfaringsbasert master i samband med kvalitetsreforma: 

”I tillegg til den mastergraden som kvalifiserer for doktorgrad kan det tenkes en mastergrad i en sideordnet fagretning i forhold til det lavere gradsnivået. (frå pkt 9.5.1 i i avsnittet ”Mastergrad i Mjøsutvalet si innstilling - NOU 2000:14)
”Det vil være behov for to ulike studieløp: Én type studieløp vil ligne den tradisjonelle teoretiske høyere graden tilsvarende universitetenes hovedfag, mens det andre studieløpet kan få et mer yrkesrettet preg. Videre bør det være mulig å etablere faglige påbygninger som ikke direkte bygger videre på fag studentene har tatt i lavere grad, men som setter sammen fag og disipliner på en ny måte. Den førstnevnte graden vil gi mulighet for opptak til organisert forskeropplæring, mens den sistnevnte ikke nødvendigvis gir en slik mulighet.” (St. meld. nr 27 2000-2001 Gjør din plikt – krev din rett side35.) 
På den andre sida kan det tenkjast at enkelte søkjarar med erfaringsbasert master kan vera aktuelle for opptak. Føremålet med ein meir utfyllande regel om dette må med andre ord vera å ha rutinar som sikrar inntakskvaliteten, noko følgjande regel vil kunna bidra til:

Erfaringsbaserte mastergrad på 90 studiepoeng gir ikkje rett til opptak til

doktorgradsstudiet.

Erfaringsbasert mastergrad på 120 studiepoeng gir normalt ikkje grunnlag for opptak. I tilfelle der opptakskomiteen skal ta stilling til ein søknad om opptak til PhD-studiet der

erfaringsbasert mastergrad på 120 studiepoeng er grunnlag for søknaden, skal fakultetet

på førehand ha henta inn ei ekstern vurdering av om det sjølvstendige arbeidet i master-graden har så høg kvalitet - fagleg, metodisk og vitskapsteoretisk - at det kan vera grunnlag for opptak til PhD-studiet. Slik vurdering skal gjerast av minst ein professor/ førsteamanuensis frå eit relevant fagområde ved eit anna universitet. Opptakskomiteen skal leggja avgjerande vekt på den eksterne vurderinga.
Universitetsdirektøren sine vurderingar

Framlegget har vore til høyring ved avdelingane, jf. vedlagde kopi av brev 21.4.2006 (vedlegg I). 

Det har komme innspel frå Hum.fak., Jur.fak., Mat.-nat.fak og SV-fak. Som det går fram av vedlagde notat (vedlegg II), er vurderinga at det ikkje har komme tilbakemeldingar som tilseier realitetsendring i framlegget til endring av forskrifta.  

I kapittel 13 om forskarutdanning i utdanningsmeldinga går det fram at det ikkje er god nok studiegjennomføring på doktorutdanninga. Meldinga viser og at til saman 28 avhandlingar vart refuserte i perioden 2000-2005 – elleve av dei ved SV-fakultetet. Det er viktig at Universitetet i Tromsø har stort fokus på arbeidet med å kvalitetssikra forskarutdanninga. Å sikra seg mot ei eventuell fagleg nivåsenking gjennom særlege opptaksreglar for søkjarar som ikkje har ein forskingsbasert mastergrad er eit viktig element i kvalitetssikringa.
Universitetsdirektøren tilrår slikt
vedtak:

Denne setninga i § 5, 1. ledd går ut: Erfaringsbasert mastergrad på 120 studiepoeng gir normalt ikkje grunnlag for opptak.
§ 5 får slikt nytt andre og tredje ledd:

Erfaringsbaserte mastergrad på 90 studiepoeng gir ikkje rett til opptak til PhD-studiet.
Erfaringsbasert mastergrad på 120 studiepoeng gir normalt ikkje grunnlag for opptak. I tilfelle der opptakskomiteen skal ta stilling til ein søknad om opptak til PhD-studiet der erfaringsbasert mastergrad på 120 studiepoeng er grunnlag for søknaden, skal fakultetet på førehand ha henta inn ei ekstern vurdering av om det sjølvstendige arbeidet i mastergraden har så høg kvalitet - fagleg, metodisk og vitskapsteoretisk - at det kan vera grunnlag for opptak til PhD-studiet. Slik vurdering skal gjerast av minst ein professor/ førsteamanuensis frå eit relevant fagområde ved eit anna universitet. Opptakskomiteen skal leggja avgjerande vekt på den eksterne vurderinga.
Andre ledd i § 5 vert fjerde ledd.
Tromsø, 12.6.2006

I Høyringsbrev 21.4.2006 til avdelingane.

II Notat om høyringsinnspela med høyringsuttale 7.6.2006 frå SV-fakultetet.

Vedtak i sak S 32-06

Erfaringsbasert master som grunnlag for opptak til PhD-graden – framlegg til endring av PhD-forskrifta

Møtedato:
   21. juni 2006 

Journalnummer: 200505806-28

Meland sette fram slikt forslag til 4. ledd, 1. setning:

Erfaringsbasert mastergrad på 120 studiepoeng kan gje grunnlag for opptak til PhD-studiet.

Melands forslag ble vedtatt mot 3 stemmer (Fossland, Hambro, Aarbakke)

Styrets vedtak ble dermed slik:

Denne setninga i § 5, 1. ledd går ut: Erfaringsbasert mastergrad på 120 studiepoeng gir normalt ikkje grunnlag for opptak.
§ 5 får slikt nytt andre og tredje ledd:

Erfaringsbasert mastergrad på 120 studiepoeng kan gje grunnlag for opptak til PhD-studiet. I tilfelle der opptakskomiteen skal ta stilling til ein søknad om opptak til PhD-studiet der erfaringsbasert mastergrad på 120 studiepoeng er grunnlag for søknaden, skal fakultetet på førehand ha henta inn ei ekstern vurdering av om det sjølvstendige arbeidet i mastergraden har så høg kvalitet – fagleg, metodisk og vitskapsteoretisk – at det kan vera grunnlag for opptak til PhD-studiet. Slik vurdering skal gjerast av minst ein professor/førsteamanuensis frå eit relevant fagområde ved eit anna universitet. Opptakskomiteen skal leggja avgjerande vekt på den eksterne vurderinga. 

§ 5 får slikt nytt fjerde ledd, 1. setning:

Erfaringsbasert mastergrad på 120 studiepoeng kan gje grunnlag for opptak til PhD-studiet.

Andre ledd i § 5 vert femte ledd.

